L’Ecoparc mòbil visita Burjassot dues vegades, al març
2025-07-24

Fidel a la seua cita amb el municipi, l’Ecoparc mòbil de la Emtre visitarà dos vegades Burjassot, al març: del dijous 7 al dissabte 9 i del dilluns 25 al dimecres 27 de març, en la seua ubicació habitual, l’aparcament de Les Palmeres, al costat del Mercat Municipal l’Almara.

Les veïnes i els veïns de Burjassot podran portar els residus per als quals no existix un contenidor específic, com ara bateries, mòbils, oli de motor o de cuina, xicotets electrodomèstics o cartutxos d’impressora, entre altres, en horari de 10.00 a 14.00 hores i de 16.00 a 19.00 hores, els dies entre setmana i de 10.00 a 13.00 hores el dissabte.

Els Ecoparcs mòbils de la Emtre són instal·lacions de recollida selectiva de residus que tenen la finalitat d’acostar-se a la ciutadania per a facilitar-li, en tot allò possible, el reciclatge correcte dels residus que es generen en les llars. Esta instal·lació mòbil fa parada a Burjassot, periòdicament,  gràcies al treball de la Regidoria de Medi Ambient, dirigida per Estefanía Ballesteros,  través de l’Oficina de Sostenibilitat Local.

A l’abril, l’Ecoparc tornarà a Burjassot en dos ocasions, de l’11 al 13 i del 29 al 30 d’abril.